Un tânăr de 26 de ani, din municipiul Târgu Jiu care dispăruse de acasă de câteva zile, a fost găsit mort vineri, 8 martie, într-o zonă de depozite de la marginea orașului pe unde trece râul Amaradia.
Trupul neînsuflețit zăcea într-un râu de la marginea orașului, la un kilometru distanţă de locuinţa bărbatului. Tatăl îndurerat a fost chemat la locul tragediei.
Acesta locuia cu soția sa, copilul de opt luni și cu părinții într-un cartier din Târgu Jiu. El a plecat de acasă, în dimineața zilei de luni, 4 martie, cu 2 lei în buzunar pentru a bea o cafea și cu telefonul mobil. El nu s-a mai întors acasă. Familia l-a sunat mereu în aceste zile și nu își explica de ce în acest timp nu s-a descărcat bateria, astfel că tatăl tânărului suspecta că acesta este sechestrat.
Oamenii au sperat că autoritățile pot localiza telefonul, dar li s-a explicat că procedura legală este destul de complicată și era nevoie de aprobarea instanței de judecată.
Familia a făcut propriile căutări chiar pe râurile din apropiere, dar fără rezultat. Tânărul a fost dat în urmărire națională de poliție.
Găsit mort în alba râului Amaradia
Trupul neînsuflețit al tânărului a fost găsit în alba râului Amaradia.
"Din nefericire, în urma căutărilor efectuate de polițiști, în colaborare cu lucrători ai IJJ și ISU, trupul tânărului a fost găsit astăzi în albia râului Amaradia, de pe raza municipiului Târgu-Jiu. Medicii au constatat decesul.
Cadavrul nu prezintă urme vizibile de violență, urmând a fi transportat la Serviciul de Medicină Legală Gorj pentru efectuarea necropsiei și stabilirea cauzei decesului", au transmis reprezentanții Poliției Gorj.
Cadavrul a fost transportat la Serviciul de Medicină Legală Gorj, pentru efectuarea necropsiei în vederea stabilirii cauzelor decesului